google/wiki40b huggingface dataset:
Den kontinentale armé

Stridsdyktighet

I den tiden den eksisterte, var arméen preget av dårlig logistikk, for dårlig trening, kortsiktige innskrivningsperioder, rivalisering mellom statene og kongressen og manglende evne til å få statene til å skaffe mat, penger eller forsyninger. I begynnelsen hadde soldatene kun forpliktet seg for et år, stort sett motivert av patriotisme, men ettersom krigen fortsatte ble bytter og lokkemidler vanligere. To betydelige mytterier reduserte drastisk to av hovedenhetene, og det var kontinuerlig disiplinproblemer.
Hæren øket sin effektivitet og suksessrate gjennom en rekke forsøk og feil, ofte med store menneskelige tap. General Washington og andre høyere offiserer var uunnværlige i å opprettholde enheten, læring og tilpasning, noe som sikret disiplin gjennom åtte år med krig. Gjennom ankomsten til General von Steuben av prøyssisk opphav i 1777 begynte treningen og disiplinen å ta seg kraftig opp. Washington så alltid på arméen som et midlertidig tiltak og tilstrebet sivil kontroll over militæret.

Oppløsningen

Washington sa opp sin stilling da Parisavtalen var signert i 1783 som gjorde slutt på krigen og bekreftet amerikansk uavhengighet. Hans frivillige maktfratredelse på en tid da mange ville ha gitt ham en krone, var avgjørende i å forhindre et militært diktatur i USA, og hjalp til med å sikre at en republikk slo rot.
Politikk i Hamar

Det politiske bildet

Pr. 2005 var situasjonen denne: Ordfører var Einar Busterud, som var valgt som representant for By- og bygdelista. BBL hadde fått flertall i kommunestyret sammen med Sosialistisk Venstreparti, Pensjonistpartiet, Kristelig Folkeparti, Senterpartiet og én uavhengig representant, Hans Arnseth. Varaordfører var Terje Selnes, som var valgt som representant for Sosialistisk Venstreparti.
Etter valget i 1999 var egentlig alt klart for fire nye år med Ap-ordfører, etter at SV hadde forhandlet fram en avtale med dem. Partiet innkalte til medlemsmøte, og der ble det, med åtte stemmer mot sju stemmer, bestemt at partiet i stedet skulle støtte By- og bygdelista. Et partimedlem som støttet samarbeid med Ap måtte gå før voteringen begynte. Hadde hun kunnet delta ved avstemningen ville partiet ha støttet Ap, ettersom leder har dobbeltstemme. Det var likevel ikke nok for å få ordføreren. De trengte fortsatt én stemme.
Hjelpen kom fra Hans Arnseth. Han ble valgt inn i kommunestyret for Fremskrittspartiet, men meldte seg ut av partiet under forhandlingene for å støtte Einar Busterud (Frp ville ikke støtte noen liste). Arnseth satt som uavhengig representant de fire neste årene. Foran valget i 2003, ble han tatt inn i varmen i Fremskrittspartiet igjen, og sto på tredjeplass på lista. Arnseth ble valgt inn på ny. Frp hadde satset på samarbeid med Høyre og Kristelig Folkeparti, men de fikk altfor få stemmer til å få noen betydning. Da valget av ordfører ble gjort, meldte Arnseth seg ut av Frp og støttet Busterud, og ble nok en gang tungen på vektskåla – akkurat som fire år tidligere.
Før BBL kom til makta i 1999, hadde Hamar vært styrt av Arbeiderpartiet siden 1927.
De største politiske sakene de siste årene har vært utbygging og planlegging av strandsonen langs Mjøsa, bygging av videregående storskole og utbygging av Briskeby gressbane.

Ordføreren

Ordfører i Hamar kommune for perioden 2003–2007 er Einar Busterud, fra den lokale partilista By- og bygdelista. 
Einar Busterud (født 18. september 1953) ble valgt inn i kommunestyret i 1991. I 1999 ble han valgt til ordfører første gang. Fire år senere ble han gjenvalgt.
I 1987 sto han øverst på Rød Valgallianses liste i Vang.
Før han ble ordfører var han daglig leder i reklamebyrået Ord & Jord.
Busterud bor på en gård ca. seks kilometer fra Hamar sentrum.

Regionrådet for Hamarregionen

Regionrådet for Hamarregionen er et samarbeidsorgan for kommunene Hamar, Løten, Ringsaker, Stange og Hedmark fylkeskommune. Rådet er et samarbeidsorgan som behandler politiske saker av felles interesse mellom disse kommunene og for å fremme regionens interesser overfor sentrale myndigheter. Regionrådet gir råd til fylkeskommunen, men fatter også egne beslutninger over felles midler. Regionrådet består av 16 representanter. Hver kommune skal være representert med ordfører i tillegg til én representant pr. 7 500 innbyggere.

Kommunestyrerepresentanter

Kommunestyret har 39 representanter.
Paramo (sommerfugl)

Utseende

En middelsstor (vingespenn ca. 40 millimeter), brun sommerfugl. Vingenes ytterkant er litt bølgete. Oversiden er mørkbrun med en rad av små, hvite flekker langs kanten.

Utbredelse

Arten er utbredt i Colombia, der den lever i fjellkjeden Sierra Nevada de Santa Marta.
Tekst og musikk

Tekst og musikk er et musikkalbum med Ove Thue, utgitt i 1980.
Marcus Birro

Arbeid

Han er kronikør i Sveriges Radio P3, blogger i Expressen og er programleder ved SR Östergötland, og er vert for programmet Karlavagnen på Sveriges Radio P4. Han er også kronikør i den kristne dagsavisen Världen idag, hvor han har markert seg som en sterk motstander av abort.
Birro hadde til hensikt å stille som lederkandidat til Kristdemokraterna mot Göran Hägglund, men måtte trekke seg da han ikke var svensk statsborger.
Marcus Birro er en stor tilhenger av det svenske rockebandet Imperiet og fikk i oppdrag om å skrive boken til CD-boksen Silver, guld och misär som ble gitt ut 10. juni 2009.
Birro har vist en sterk interesse for fotball, og er tilhenger av Örgryte IS og AS Roma. Han har en egen blogg om italiensk fotball med daglige oppdateringer om hva som skjer med de enkelte lagene.
Camille Armand Jules Marie Prince de Polignac

Bakgrunn

Polignac var sønn av Jules de Polignac, som var statsminister under kong Karl X. Han studerte matematikk og musikk ved Collège Saint-Stanislas.

Militær

Fra 1853 til 1859 tjenestegjorde han som løytnant i den franske armé, blant annet i Krimkrigen.
Deretter reiste han til Sentral-Amerika og studerte økonomi og geografi. Ved utbruddet av den amerikanske borgerkrigen tilbød han sørstatshæren sine tjenester, og ble utnevnt til brigadegeneral med kommando over en texansk infanterienhet. Han deltok blant annet i den såkalte Red River-kampanjen, et felttog i Louisiana. 13. juni 1864 ble han generalmajor og divisjonskommandør. I januar 1865 forsøkte han i en diplomatisk misjon forgjeves å bevege den franske keiser Napoleon III til å støtte konføderasjonens sak. Nyheten om sørstatenes nederlag nådde ham mens han oppholdt seg i Spania.
Polignac trakk seg tilbake til sine gods i Frankrike, og viet seg til sine studier. Dessuten skrev han bøker og artikler om borgerkrigen. Under den fransk-prøyssiske krig tjenestegjorde han i den franske arméen som brigadegeneral.
4. november 1874 ble han gift i Ober-Ingelheim i Tyskland med Marie Langenberger (født 7. juni 1853 i Frankfurt am Main). Marie døde allerede 16. januar 1876, åtte dager etter datteren Marie Armande Mathilde de Polignacs (1876–1962) fødsel. Marie de Polignac ble begravet på Hauptfriedhof Frankfurt. Hennes gravsten har innskriften Wir lassen sie ziehen mit Trauern und Weinen, Gott aber wird sie uns wiedergeben mit Wonne und Freude ewiglich.
3. mai 1884 ble Polignac gift i London med Mabel Elizabeth Knight (1864–1940). Med henne hadde han tre barn til: Mabel Constance (1884–1973), Hélène Agnès Anne (1886–1978) og Victor Mansfield Alfred (1899–1998).
Camille Armand Jules Marie Prince de Polignac døde 15. november 1913 i Paris, som den siste, overlevende generalmajor som hadde deltatt i den amerikanske borgerkrigen. Han ble begravet ved siden av sin første kone i Frankfurt. Hans grav har vært et samlingspunkt for tilhengere av konføderasjonen.
Rundu

Rundu er hovedstaden i Kavango-regionen, nord i Namibia, på grensen til Angola. Ved folketellingen i 2011 hadde byen en folkemengde på 63 431.
Rundu ligger ved Okavango-elva, omtrent 1000 m over havet.
Tobits bok

Tobits bok (eller  Tobias' bok) er en av de deuterokanoniske bøker i Det gamle testamente. Boken ble regnet som kanonisk av Konsilet i Kartago år 397 og bekreftet i Konsilet i Trient 1546. Blant protestanter blir boken regnet som apokryf. Den har sitt navn etter hovedpersonen Tobit (gresk: Τωβίτ; hebraisk: טובי Tobih «mitt gode», og fra hebraisk טוביה Tobiah «Jahve er mitt gode»).
Fortellingen «inneholder mange kjente sagn- og eventyrmotiver. Den gir et levende bilde av jødisk fromhets- og familieliv på den tiden da den ble til. Boken har spilt en stor rolle i kristenheten, særlig som bryllupstekst.»

Teksthistorie

Teksten kan karakteriseres som «en lærefortelling [og] en novelle eller historisk roman med religiøs tendens»
, og er trolig skrevet tidlig i det 2. århundre f.Kr.. 
Fortellingen har aldri vært en del av Tanákh, men er funnet i det greske gamle testamente (Septuaginta). De eldste tekstfragmentene, som er funnet blant dødehavsrullene i 1952, er skrevet på arameisk og hebraisk. Disse fragmentene stemte overens med den greske teksten som finnes i tre ulike håndskrifter.
Både hovedpersonen og sønnen hadde navnet Tobias i Vulgataoversettelsen, og navnet «Tobias' bok» ble overtatt i Luthers bibeloversettelse og eldre norske utgaver av apokryfene.

Handling

Historien foregår under det babylonske fangenskap på 500-tallet f.Kr.
Den fromme jøden Tobit bor i eksil i Ninive i Assyria. Han velger å bryte loven da en annen jøde blir drept, ved å gi ham en verdig begravelse. Neste morgen blir han blindet av fuglemøkk fra en gruppe spurver. En slektning Raguel i byen Ekbatana skylder ham ti talenter sølv, og han sender sønnen Tobias til Rages i Media for å hente pengene. 
Tobias ansetter en fremmed som fører på veien, Asaria. Den fremmede viser seg senere å være erkeengelen Rafael. Underveis blir Tobias angrepet av en kjempefisk fra elva Tigris. Fisken blir fanget, og på råd fra engelen tar Tobias vare på fiskens hjerte, galleblære og lever.
I mellomtiden er Raguels datter Sara holdt fanget av en ond demon, Asmodeus, som dreper ektemennene hennes etter tur. Det er blitt syv av dem. Drapene skjer på bryllupsnatten før ekteskapet er fullbyrdet. Da Tobias kommer fram får han råd om å gifte seg med Sara, og engelen viser ham igjen hvordan han kan bli kvitt demonen ved å brenne fiskens hjerte og lever. Det lykkes, og sammen drar de tilbake, der Tobias bruker fiskens galle til å helbrede farens blindhet. Da Tobias skal betale føreren sin, blir det avslørt at han er «Rafael, en av de syv englene som står omkring og går inn i Guds Herlighet».
Det kan tenkes at saddukeerne hentydet til denne boka da de utfordret Jesus (se Markus’ evangelium 12:20 – 22).  Tobias' kone ble til slutt Sara, som hadde hatt sju menn til ekte etter hverandre uten avkom, men ekteskapet mellom henne og Tobias ble inngått i himmelen.
Blå krukke

Blå krukke er et musikkalbum med Kari Bremnes, utgitt av Kirkelig Kulturverksted i 1989. Albumet inneholder tekster av Kari Bremnes satt til melodier av Petter Henriksen. Arrangementene ble utarbeidet av musikerne Iver Kleive (keyboard) og Audun Kleive (trommer, perkusjon).
M&M's

M&M's er små biter av melkesjokolade produsert av det amerikanske selskapet Mars. Produktet ble laget i 1941 etter at Forrest Mars sr., sønn av Frank C. Mars, la merke til spanske soldater som spiste små sjokoladebiter dekket av sukker under den spanske borgerkrigen.
M&M kommer av den første bokstaven i etternavnet til Forrest Mars sr., som laget dette, og hans kompanjong Bruce Murrie.
M&M finnes i forskjellige smaksvarianter, blant annet med peanøttsmør.
Luehdorfia

Utseende

Gule og svarte svalestjerter. Bakvingen har en kort stjert, og gjerne en rød flekk ved roten av denne. Forvingens grunnfarge er gulaktig, med svarte tverrstriper eller -flekker.

Levevis

I alle fall den japanske arten har larver som lever på planter i slekten Asarum i ingefærfamilien.

Utbredelse

Slekten er utbredt i det østligste Asia, fra Øst-Sibir (Primorje) i nord til Taiwan i sør, inkludert Japan.
Sargodha

Sargodha (urdu: سرگودھا) er en by i Panjab i Pakistan. Den har omkring 455 400 innbyggere (1998). Sargodha er den 11. største byen i Pakistan, og en av de som vokser raskest.
Sargodha ligger omlag 200 kilometer nordvest for Lahore. Elven Jhelum renner vest og sør for Sargodha, mens Chenab renner øst for byen.
Stedet har hatt bosetning i lang tid, men den nåværende byen ble grunnlagt av de britiske kolonimyndigheter i 1903. Han er en av en håndfull planlagte byer i Pakistan.
Byen er et samferdselsknutepunkt og en handelsby i et større jordbruksområde. Det finnes også industri her med grunnlag i jordbruket, som foredling av sukker, korn, olje og tekstiler.
Sargodha har et universitet. opprettet i 2002, og flere høyskoler. Det ligger en militær flybase her, PAF Base Mushaf, som er den største i landet. Basen ble opprinnelig anlagt av britiske Royal Air Force på grunn av den strategiske plasseringen. Den sentrale luftkommando for det pakistanske luftforsvar har hovedkvarter her. Basen har også skole for kamppiloter.
Børstekjevedøgnflue

Utbredelse

Børstekjevedøgnflue er utbredt på østlandet, i Trøndelag og nordover. Den mangler eller er sjelden på sør- og vestlandet.

Voksne (imago)

Kroppen er 7-10 millimeter lang, med en uvanlig bred kropp, særlig hodet og de kraftige beina. Den er mørkt, svart eller brunlig på farge, gjerne noe glinsende (blank). Framvingene er trekantet, avlange og glassklare, med tydelige lengdeårer men nesten usynlige tverr-årer. Bakvingene er middels store og ovale. De holdes rett opp og ut fra kroppen i hvile. Lengst bak på bakkroppen er det to haletråder (cerci). Pannen hos hunnen er omtrent like bred som ett fasettøye, den har to punktøyne (ocelli). Hos hannen er fasettøynene litt utstående. Antennen har et kort og bredt første ledd, resten er børsteaktig og tynn.

Nymfer/larver

Nymfene er mellom 7-10 millimeter lange med en uvanlig bred og flat kropp, med lange og kraftige bein og et hode som er bredere enn resten av kroppen. Fasettøynene er utstående og festet på sidene av hodet nær bakkanten. Hodet har en bred, avrundet «snute». Dette gjør at den skiller seg ut fra mange andre arter, men ligner noe på flatdøgnfluer. Trakégjellene finnes bakover på hvert bakkroppsledd og er enkle (ikke doble), med bladformede med tydelige, mørke trakéer.. Maxillarpalpens (de lengste og øverste «munnføttene») omslutter hodet, de ligner fjær og har lange børter eller hår på det siste (ytterste) leddet.

Levevis

Børstekjevedøgnflue finnes i bølgesonen i innsjøer og sakterennende rolige elver. Den lever mesteparten av sitt liv som larver eller nymfer. Eggene slippes av hunnen ned på vannoverflaten. De synker straks til bunnen. Nymfene lever nedgravd i bunnmaterialet, i mudder og sand på bunnen. De spiser små partikler av organisk materiale, som alger, planterester  eller råtnende planter. Men også av andre mindre dyr. I Norge har den vanligvis et nymfestadium på 2 år. 
Børstekjevedøgnflue tilhører gruppen insekter med ufullstendig forvandling, som betyr at den ikke har et puppestadium mellom nymfestadiet og «Fluestadiet» (imago). Døgnfluenes livssyklus er enestående i dyreriket på grunn et mellomstadie kalt subimago som ingen andre kjente insektsgrupper gjennomgår. Fluefiskere kaller dette stadiet for dun (engelsk).
De voksne kan ikke ta til seg føde eller fuktighet som voksne individer. Hanner lever sjeldent mer enn ett døgn.
Imperial College London

Rangeringer

Imperial College London ble rangert som nummer 4 av 126 britiske universiteter på Complete University Guides liste for 2016 og som nummer 8 av 119 britiske universiteter på The Guardians 2016-liste.
THE World University Rankings 2014-2015 plasserte universitetet som det på plass 9 av de 500 beste universitetene i verden. I QS World University Rankings for 2014 rangerte universitetet som nummer 2 og i Academic Ranking of World Universities (Shanghai-rankingen) for 2014 som nummer 22 av verdens universiteter.
Imperial College inntok i 2008 6.-plass globalt på Times´ liste over verdens beste universiteter.THES har rangerte i 2006 universitetet som det niende beste i verden; for ingeniørfag, teknologi og biomedisin spesifikt ble det rangert som det fjerde beste i 2006.
Grane oljerørledning

Grane oljerørledning er en rørledning i Nordsjøen. Den er 220 km lang fra Granefeltet til Stureterminalen, 65 km nord for Bergen.

Tekniske spesifikasjoner

Rørledningens diameter er 29 tommer, eller 73,66 centimeter. Kapasitet til Graneledningen er 34 000 m³ olje per dag. Største havdyp er 355 m - over Norskerenna. Over 110 000 tonn stein og grus ble brukt for å dekke ledningen.   
Rørledningen skal opereres i 30 år.
Sendai kjernekraftverk

Sendai kjernekraftverk (japansk: 川内原子力発電所, Sendai genshiryoku hatsudensho) er et av verdens største kjernekraftverk, og produserer elektrisk kraft i Japan. Det ble bygget i 1975 og satt igang i 1984. Installert maksimal effekt er 1 780 MW, og produksjonen var 12,9 TWh i 2006.
Det ligger ved byen Satsumasendai i prefekturet Kagoshima sør i Japan.
«Det e'kke meg det er deg»

«Det e'kke meg det er deg» er den tredje singelen fra det andre albumet fra Erik og Kriss, Verden vil bedras. Den ble gitt ut i 2008 av MTG Music og Musikkoperatørene. Den ble ikke utgitt i fysisk format, men oppnådde en tredjeplass på VG-lista gjennom salg på iTunes og andre nettbutikker.
Oliver Wolcott jr.

Biografi

Wolcott ble uteksaminert fra Yale College i 1778, hvorpå han tjenestegjorde i den kontinentale armé under den amerikanske uavhengighetskrigen i perioden 1779 til 1781 før han fortsatte å studere rettsvitenskap ved Litchfield Law School. I 1795 ble han utnevnt til landets andre finansminister etter Alexander Hamilton av president George Washington, til tross for at pressen hadde en hetskampanje mot ham. Han gikk av i 1800 på grunn av upopulæritet og mye på grunn av det feilaktige inntrykket pressen konstruerte av han. Blant annet ble han feilaktig anklaget for å ha satt fyr på Utenriksdepartementets bygning. Som finansminister i 1799 ble han kreditert for å ha tegnet seglet til United States Customs Service.
I perioden 1817 til 1827 var han guvernør i Connecticut, og delstaten erfarte markant økonomisk vekst under hans periode. Han var den tredje i rekken av Wolcotts som hadde vært guvernør i Connecticut etter hans far Oliver Wolcott og hans farfar Roger Wolcott. Da Oliver Wolcott Jr. døde den 1. juni 1833 i New York City var han det siste overlevende medlemmet i George Washingtons kabinet. Wolcott ble siden begravet ved East Cemetery i fødebyen Litchfield.
Randolf Arnesen

Bakgrunn

Randolf Arnesen var sønn av en buntmaker Arnt J. Arnesen og ble selv utdannet jerndreier.

Fagforeningsmann og politiker

Han slo seg som 20-åring ned i Oslo, hvor han ble fagforeningsmann og kommunalpolitiker, og var i en mannsalder en av forbrukerkooperasjonens sentrale skikkelser. 
Han var med på stiftelsen av Norges Socialdemokratiske Ungdomsforbund sommeren 1903 og ble valgt til forbundets første nestformann. Da den valgte lederen, blikkenslager Carl Øien reiste hjem til Ålesund etter den store bybrannen i januar året etter, var Arnesen i realiteten formann, og ble valgt til dette senere samme året. Han var formann fram til 1905 og ble sekretær i Det norske Arbeiderparti 1911. 
I nesten 30 år – fra 1919 til 1948 – var han sekretær i Norges Kooperative Landsforening og like lenge redaktør for medlemsbladet Kooperatøren. Arnesen hadde en rekke offentlige verv, han satt bl.a. i Oslo bystyre 1910-34 og var medlem av Oslo boligråd 1913-34 (formann 1928-31), og formann i Bislett kooperative boligforening. Fra 1927 var han formann for Østkantutstillingen. 
I tillegg til sin skribentvirksomhet i Kooperatøren som naturlig nok var allsidig og omfattende gjennom hans lange redaktørtid, skrev Arnesen flere bøker om kooperasjonen, blant annet Kooperasjonen i raske trekk, Kooperative retningslinjer, Forbrukernes makt og Tillitsmannen og kooperasjonen.
Randolf Arnesen var først og fremst kooperatør, det var forbrukerkooperasjonen som gjennom hele livet sto hans hjerte nærmest og det er dette det meste av hans skriftlige produksjon kretser rundt. Men han berører også andre emner, og var ikke minst opptatt av boligsaken. Han var en krass motstander av «skyskrapere» og kaserner og tilhenger av småhus¬bebyggelse. Selv om han aksepterte at man i byene må bygge leiegårder, mente han at disse burde være små – helst ikke mer enn tre etasjer: «Ungene skal ha et hjem. Et barndomshjem hvor de kan tumle seg i lek og løyer, både i og utenfor huset.»
Han mottok i 1956 St. Hallvard-medaljen, som en i den første gruppen av mottakere.
Hansen (Nebraska)

Hansen er et kommunefritt område i Adams County og Hall County, i Nebraska USA.

Historie

Hansen ble grunnlagt i 1879 da jernbanen kom til dette punktet. Hansen fikk sitt navn etter en jernbanefunksjonær.
Et postkontor ble åpnet i Hansen i 1879, og var i drift til det ble nedlagt i 1955.
Damini House of Culture

Damini House of Culture er en uavhengig flerkulturell kulturinstitusjon. Organisasjonen har eksistert siden 1986 (dengang Indisk Dans og Kultursenter) og tilbyr undervisning i Indisk dans og yoga. 
Damini produserer også egne forestillinger, samt inviterer til internasjonale coproduksjoner og seminar som har vært arrangert og vist flere ganger på Nationaltheatret i Oslo, blant annet under Ibsenfestivalen. Damini Ensamblet har også figurert på Melafestivalen, OWMF og flere festivaler samt på NRK.
Damini er en medlemsorganisasjon som tilbyr Indisk kultur på et høyt nivå for et bredt publikum. De har i dag et aktivt styre, formelle vedtekter og en registrert virksomhet.
Robert Smith-Hald

Norske Talenter

Smith-Hald gikk på audition i Bergen i desember 2008, der han fremførte låten «On and On» og gikk videre til utvelgelse. På utvelgelsen ble han sendt videre til semifinalene. På TV ble auditionen hans klippet ned nesten som i en montage.
På den fjerde semifinalen, 24. april 2009, fremførte han låten «Little River», og fikk igjen gode kritikker. Det endte likevel med at han ikke gikk videre.
Giulia Lama

Giulia Elisabetta Lama (født 1. oktober 1681 i Venezia; død 7. oktober 1747 samme sted) var en italiensk maler, dikter og filosof.

Liv og virke

Lite er kjent om livet til Lama, men hun ble født inn i en kunstnerfamilie og studerte sannsynligvis hos – eller samarbeidet med – Giovanni Battista Piazzetta i Venezia. Ifølge Antonio Schinella Conti studerte hun i ung alder matematikk; det kan forklare at de første spor av hennes kunstneriske aktivitet er fra så sent som rundt trettiårs alder.
Det er bevart omtrent 200 verk etter Lama, blant annet flere altertavler og andaktsbilder til kirker i Venezia og Nord-Italia. Verkene hennes karakteriseres av dramatiske komposisjoner, chiaroscuro-effekter og spesielle anatomiske detaljer med en utpreget rokokko-tendens. Hun var en av de første kvinnelige malere som anvendte nakne mannlige modeller.
Lama hadde også en viss suksess som poet: Componimenti poetici delle più illustri rimatrici di ogni secolo som ble utgitt av Luisa Bergalli i 1726 inneholder tre sonetter og to sanger av henne. Andre dikt ble publisert i samlinger fra 1734 og 1740. Diktene er inspirert av Petrarca og viser en pasjonert personlighet, noe en også kan lese av bildene hennes.
Amfreville (Calvados)

Befolkningsutvikling

Antall innbyggere i kommunen Amfreville
Referanse: INSEE